Bryllup bombet i Kabul: 63 personer mistet livet
– Blant de skadde er det kvinner og barn, sier talsmann Nasrat Rahimi for innenriksdepartementet i Afghanistan, melder nyhetsbyrået AFP søndag morgen. Flere hundre mennesker antas å ha vært til stede i bryllupshallen da selvmordsbomben gikk av. – Omtrent 1200 mennesker var invitert til bryllupet, sier Ahmad Omid, som overlevde eksplosjonen, til nyhetsbyrået AP. Alle de drepte og skadde er sivile, opplyser regjeringstalsmann Feroz Bashar. Angrepet er det 17. i rekken av angrep som har rammet Kabul i år, og det er så langt det aller blodigste.Ifølge nyhetsbyrået Reuters skjedde eksplosjonen i herreavdelingen i Dubai City-hallen, som ligger vest i Kabul. Et vitner sier til AP at bomben ble utløst nær en scene hvor musikere og mange av de yngre som deltok på festen, oppholdt seg. – Jeg var sammen med brudgommen i et annet rom da vi hørte eksplosjonen. Jeg kunne ikke finne noen, alle lå rundt i hallen. Det er så mange døde og sårede her, sier Omid.Bryllupshallen ligger i en del av hovedstaden der det bor mange afghanere fra den sjiamuslimske hazara-minoriteten. Ingen har foreløpig tatt på seg ansvaret for angrepet. Talsmann for Taliban, Zabihullah Mujahid, avviser at Taliban har noe med angrepet å gjøre og fordømmer handlingen. Fredag ble broren til Talibans leder Haibatullah Akhundzada drept i et bombeangrep mot en moské i Quetta i Pakistan. Fire personer ble drept, men det er uvisst hvem som står bak. Angrepet lørdag, skjer ti dager etter at en bilbombe eksploderte i samme gate som bryllupshallen. Da ble minst 14 mennesker ble drept i et angrep fra Taliban, som var rettet mot afghanske sikkerhetsstyrker. 145 mennesker ble skadet, og de fleste ofrene var sivile.
63 personer ble drept og over 182 ble skadet da en selvmordsbombe ble utløst i en bryllupshall i Kabul lørdag kveld.